L 74/4
BG
Официален вестник на Европейския съюз
13.3.2023 г.
РЕГЛАМЕНТ ЗА ИЗПЪЛНЕНИЕ (ЕС) 2023/564 НА КОМИСИЯТА от 10 март 2023 година по отношение на съдържанието и формата на документацията за продуктите за растителна защита, съхранявана от професионални потребители съгласно Регламент (ЕО) № 1107/2009 на Европейския парламент и на Съвета (текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 67, параграф 4 от него,
като има предвид, че:
(1)
Съгласно член 67, параграф 1 от Регламент (ЕО) № 1107/2009 професионалните потребители на продукти за растителна защита трябва да съхраняват документация за използваните от тях продукти, съдържаща наименованието на продукта, времето и дозата на приложение, третираната площ и културата, върху които е използван продуктът.
(2)
Съгласно член 67, параграф 1 от Регламент (ЕО) No 1107/2009 професионалните потребители също така предоставят съответната информация на компетентния орган при поискване.
Освен това трети страни могат да поискат от компетентните органи да предоставят достъп до тази информация, а компетентните органи трябва да предоставят такъв достъп в съответствие с приложимото национално право или право на Съюза.
(3)
Стратегията „От фермата до трапезата“ за справедлива, здравословна и екологосъобразна продоволствена система (стратегията „От фермата до трапезата“) (2), приета от Комисията през 2020 г., има за цел да намали зависимостта от химически продукти за растителна защита и тяхната употреба.
Поради това адекватното документиране на употребата на продукти за растителна защита и дейностите на националните органи за наблюдение и контрол, основани на тази документация, са от основно значение за постигането на целите на стратегията „От фермата до трапезата“.
(4)
Съществуват различия между националните режими по отношение на документацията, съхранявана от професионалните потребители на продукти за растителна защита съгласно член 67, параграф 1 от Регламент (ЕО) No 1107/2009, и по отношение на това дали тя се съхранява по електронен път.
Поради това с настоящия регламент се установяват подробни правила относно съдържанието и формата на тази документация.
(5)
С тези правила се определя как трябва да се документират елементите, изброени в член 67, параграф 1 от Регламент (ЕО) № 1107/2009, свързани с употребата на продукти за растителна защита (наименованието на продукта, времето и дозировката на приложение, площта и културата, върху които е използван продуктът за растителна защита), така че да се гарантира адекватно и еднакво качество на съхраняваната съгласно посочения член документация в целия Съюз.
(1) ОВ L 309, 24.11.2009 г., стр. 1.
(2) Съобщение на Комисията до Европейския парламент, Съвета, Европейския икономически и социален комитет и Комитета на регионите „Стратегия „От фермата до трапезата“ за справедлива, здравословна и екологосъобразна продоволствена система“ (COM/2020/381 final).